C 170/13

Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2021/C 170/11)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, ami a közzététel napjától számított három hónapon belül tehető meg.

EGYSÉGES DOKUMENTUM

„Vanille de l’île de La Réunion”

EU-szám: PGI-FR-02447 – 2019.1.3.

OEM ( ) OFJ (X)

1. Elnevezés(ek)

„Vanille de l’île de La Réunion”

2. Tagállam vagy harmadik ország

Franciaország

3. A mezőgazdasági termék vagy élelmiszer leírása

3.1. A termék típusa

1.8. osztály: a Szerződés I. mellékletében felsorolt egyéb termékek (fűszerek stb.)

3.2. Az 1. pontban szereplő elnevezéssel jelölt termék leírása

A „Vanille de l’île de La Réunion” (Réunion-szigeti vanília) a Vanilla fragrans (Salisbury) Ames, syn. Vanilla planifolia Andrews fajta legalább 14 cm hosszú, feldolgozott, a magokat is tartalmazó egész termését takarja. Nem lehetnek rajta a hossza 20 %-át meghaladó mértékű foltok vagy felületi sérülések.

A „Vanille de l’île de La Réunion” vaníliát kizárólag három különböző formában hozzák forgalomba:

— „Száraz” vanília Ezek kizárólag egész, adott esetben legfeljebb 3 cm hosszan felnyílt termések lehetnek. Héjuk olajos, színük a barnától a sötét csokoládébarnáig terjed. Állaguk rugalmas. A száraz vaníliarudak képlékenyek és törés nélkül hajlíthatók. Nedvességtartalmuk a forgalomba hozatalkor 25 % és 42 % között lehet, szárazanyagra vonatkoztatott vanillintartalmuk legalább 1,8 %.

— „Friss” vanília Ezek kizárólag egész, adott esetben legfeljebb 6 cm hosszan felnyílt termések lehetnek. A friss vaníliarudak húsosak, fényesek, egységesen rozsdavörösbe hajló barna színűek. Tapintásra merevek, minek következtében nem hajlíthatók. Nedvességtartalmuk a forgalomba hozatalkor 60 % és 80 % között lehet, szárazanyagra vonatkoztatott vanillintartalmuk legalább 2 %.

— „Hamvas” vanília Ezek olyan egészben lévő száraz és friss vaníliarudak, amelyek az aromák érésének időszakaszában természetes módon hamvasak lesznek annak köszönhetően, hogy a felületükön különféle alakban (sokszögű, csillag alakú, tüskés, cukorszem szerű) vanillinkristályok csapódnak ki. A hosszuk legfeljebb felén lehetnek felnyílva. Forgalomba hozatalkor a hamvas száraz vanília nedvességtartalma 25 és 42 % közötti, a hamvas friss vaníliáé pedig 60 és 80 % közötti lehet. A szárazanyagra vonatkoztatott vanillintartalom a hamvas száraz vanília esetében legalább 1,8 %, a hamvas friss vanília esetében pedig legalább 2 %.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

Az alábbi műveletek végrehajtására a földrajzi területen kerül sor:

— a zöld vanília termesztése (ültetés, betakarítás),

— feldolgozás (forrázás, dunsztolás, szárítás, érlelés, válogatás).

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

Forgalmazásuk előtt a száraz, friss és hamvas vaníliarudakat különböző típusú légmentes és sérthetetlen csomagolásba csomagolják, hogy mérsékeljék az aromavesztést és a túlzott kiszáradást.

3.6. A bejegyzett elnevezést viselő termék címkézésére vonatkozó egyedi szabályok

A címkén azonos látómezőben kell feltüntetni a „Vanille de l’île de La Réunion” elnevezést és az Európai Unió OFJ-logóját.

A címkén adott esetben fel kell tüntetni a „friss vanília” jelölést, amelyet a „hamvas” jelölés egészíthet ki.

4. A földrajzi terület tömör meghatározása

A „Vanille de l’île de La Réunion” földrajzi területét éghajlati és történelmi szempontok alapján határozzák meg.

A földrajzi terület a Réunion-sziget keleti részén található településeken terül el: Bras-Panon, Saint-André, Saint-Benoît, Saint-Joseph, Saint-Philippe, Sainte-Marie, Sainte-Rose, Sainte-Suzanne.

Ezen a területen a termesztés felső határa 700 m tengerszint feletti magasságig terjed az imént felsorolt településeken.

5. Kapcsolat a földrajzi területtel

A „Vanille de l’île de la Réunion” és a földrajzi terület közötti kapcsolat a vanília minőségén, amely a természeti tényezőknek és a termelők szakértelmének tulajdonítható, valamint a hírnevén alapul.

Réunion-sziget éghajlatát általában kellemes hőmérsékleti értékek jellemzik. Az enyhe éghajlat főként a sziget Baktérítőhöz közeli földrajzi elhelyezkedésének és mindenekelőtt az óceán és a passzátszelek szabályozó szerepének tulajdonítható.

A sziget „szeles partnak” nevezett keleti része csapadékosabb, e térség megművelhető részén évente átlagosan több mint 3 000 mm csapadék hullik. Ezért 700 méteres tengerszint feletti magasságig enyhe és nedves időjárási viszonyok uralkodnak, amelyek különösen kedvezőek a vanílianövény ültetéséhez és fejlődéséhez. Ezek a különleges éghajlati viszonyok felelősek a „Vanille de l’île de La Réunion” jellegzetességeiért, mivel a termesztési időszakban elősegítik, hogy a termésben egyre több aroma-elővegyület (köztük glükovanillin, a vanillin prekurzora) halmozódjon fel, a feldolgozási szakaszban pedig elősegítik egyrészt annak az enzimaktivitásnak a fenntartását, amely az aromavilág kialakulásához szükséges, másrészt a termés lassú száradását, amely a „Vanille de l’île de La Réunion” aromáinak teljes kialakulásához kedvező, és végül lehetővé teszik, hogy a száraz vanília esetében rugalmas és képlékeny terméket kapjunk.

A termelők szaktudása szintén fontos szerepet játszik a „Vanille de l’île de La Réunion” jellemzőiben.

A vaníliatermesztés know-how-ja Réunion szigetén alakult ki. Ugyanis Réunion szigetén találták fel a beporzás eljárását és itt dolgozták ki a vanília forrázással és dunsztolással történő feldolgozását. Bár ezek az eljárások ma már széles körben elterjedtek, a réunioni termelők által kifejlesztett know-how garantálja a minőségi termék előállítását. A liánok lekötözése, hétköznapi nevén a „liánok megfogása” lehetővé teszi, hogy a növény új gyökeret eresszen, és hogy a kézi beporzás elvégzéséhez kézközelben legyenek a virágai. Az egy karóra jutó virágok vagy termések számának korlátozása (kézi ritkítás) elősegíti a méretes termések kifejlődését. A „Vanille de l’île de La Réunion” vanília teljes zamatát a feldolgozási szakasz tárja fel. A minőség zálogát jelenti például a legalább 20 napig tartó, napon, majd árnyékban történő szárítás, és a legalább 7 hónapig tartó, bálában történő érlelés. Ezzel a két lépéssel elkerülhető a kreozotos íz, amely a túl gyorsan szárított és vákuumzacskóban (anaerob erjesztéssel) érlelt többi vaníliánál található meg. A hamvasság az érlelési szakasz folyamán jelenhet meg a száraz vagy friss vaníliatermésen. Végül a teljes folyamat során folyamatosan végzett válogatással érhető el, hogy a vanília minősége mind az egészségügyi minőség (hibás hüvelyek eltávolítása), mind a tétel egyneműsége (egységes száradása) szempontjából kiváló legyen.

A vanília olyan fontos szerepet játszott a sziget gazdaságában, hogy Réunion-sziget Merwart kormányzó által 1925-ben tervezett címerében egy vanília lián is kiemelt helyet kapott. Ezen a címeren a Francia Kelet-indiai Társaság mottója olvasható: „florebo quocumque ferar” (virágozni fogok, bárhová ültetnek).

A „Vanille de l’île de La Réunion” minősége jó hírnevet szerzett a vaníliának, amely mindenekelőtt a sziget keleti vulkanikus lejtőihez tökéletesen alkalmazkodott növény által biztosított egyedülálló aromavilágnak és a réunioniak által kifejlesztett szakértelemnek köszönhető.

A „Vanille de l’île de la Réunion” csokoládébarna színű vanília, amely keresett a nagy séfek és híres cukrászok körében. Mintegy húsz éve magasabb nedvességtartalmú, friss vanília formájában is megtalálható. Ezt a rendkívül édes ízű, finom terméket igen kedvelik a francia konyha Michelin-csillagos nagy séfjei, például Alain Passard, Guy Martin, Pierre Hermé vagy Jacques Genin, akik mind száraz, mind friss formájában nagyra értékelik a vanília kiváló minőségét. Olivier Roellinger, a híres szakácsmester és a fűszerek szerelmese is ezt a vaníliát ajánlja. Véleménye szerint ez a vanília: „Kétségtelenül a legszebb, illata finom és édes (...). A Réunion-szigeti vaníliát a finomsága és az édessége teszi különlegessé. Termesztése és elkészítése fortélyait tökéletesen ismerik ebben a francia megyében. Gyakran szemre is ez a legszebb és a legtetszetősebb.”

A hamvas vanília kivételes termék. A termés magas vanillintartalma vékony hószerű rétegben csapódik ki a felületén. Ez a legerősebb és legfinomabb illatú vanília, minek köszönhetően a terméket igen nagyra értékelik a gasztronómia ínyencei és nagy séfjei.

Számos cikk vagy műsor méltatja rendkívüli tulajdonságait. A Michelin-csillagos mesterszakács, Guy Martin mesterszakács által vezetett „Epicerie Fine” (Csemegebolt) című, a TV 5 Monde csatornán futó műsorban nemrégiben a „Vanille de l’île de la Réunion” vaníliával foglalkoztak. A műsorban Guy Martin a konyhaművészet, a cukrászat és az ínyencségek nagy nevei kíséretében dicsérő szavakkal méltatja ezt a terméket.

A vaníliatermesztő gazdaságban tett látogatás elengedhetetlen állomása a Réunion szigetén bejárható turisztikai útvonalaknak. Számos feldolgozó szervez látogatást a létesítményeiben a turisták számára és tart fenn boltot a termékei forgalmazására.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://extranet.inao.gouv.fr/fichier/CDC-VanilleidlReunion.pdf

(1) HL L 343., 2012.12.14., 1. o.